A kereskedelmi szövetség nyugalomra és a hírek megfontolására inti az embereket.

Koronavírus - a második hullám Fél évvel a koronavírus-világjárvány tavaszi kitörése után megérkezett a pandémia második hulláma. A fertőzöttek számának radikális emelkedése egyre több országot kényszerít ismét korlátozások bevezetésére annak ellenére, hogy a világgazdaság még magához sem tért a tavaszi járványkitörés hatásaitól. A jelek szerint a második hullám Magyarországot is elérte. Kövesse híreinket!

Nincs semmilyen ok az otthoni készletek felhalmozására, indokolatlan, hogy a magyarok megváltoztassák fogyasztási szokásaikat a koronavírussal kapcsolatos híresztelések miatt.

Ezt mondta a Magyar Nemzetnek az Országos Kereskedelmi Szövetség főtitkára.

Vámos György szerint "a magyar élelmiszer-kereskedelem 80 százaléka hazai forrásból szerzi be az árut, a kereskedők ráadásul hónapok óta alkalmazkodnak az egyébként is bőséges lakossági fogyasztáshoz, vagyis az ellátási láncunk képes kielégíteni a forgalmasabb időszakokban jellemző igényeket is, akárcsak karácsonykor, húsvétkor".

A főtitkár azt követően nyilatkozott, hogy több magyar hírportál is arról számolt be: néhány fővárosi üzletben az átlagosnál nagyobb igény mutatkozott bizonyos termékek iránt, a vásárlók főleg alap- és tartós élelmiszereket, higiéniai termékeket kerestek.

Szeretném hangsúlyozni: szükségtelen, hogy a családok a megszokott életvitelükhöz képest soron kívüli bevásárlásokat iktassanak be – szögezte le Vámos György, aki úgy véli, idehaza a pánikkeltés okozhat gondot a boltok működésében, a vírushelyzet nem.

"A kereskedelem látja, hogy a hatóságok is folyamatosan figyelemmel kísérik az eseményeket, ráadásul a boltok működése, a helyzetértékelés kizárólag a jogszabályok és az illetékes hatóságok állásfoglalásaitól függ. Ebben semmilyen változás nem történt" – mondta még a főtitkár.